text: Cléomadès avant passa.
   Sa main deseur son chief li mist ;
   Et cele nul samblant ne fist
   De rien nule que il li face.
   Sa main metoit entour sa face
   Et sor son pis moult doucement.
   Quant Clarmondine la main sent
   De celui qu'ele tant amoit,
   Vis li est que Diex la tenoit
   En paradis entre ses mains.
   Cléomadès ne r'ot pas mains
   De leèce que ele avoit.
   Chascuns moult sagement couvroit
   La très grant joie qu'il avoient,
   Car sage et avisé estoient.
   Cléomadès li deslia
   Ses mains, dont moult se merveilla
   Li rois de ce que ne se mut
   Et qu'ele aussi coie se jut
   PageV02P128
   Qu'adont que ele fust liie.
   Moult en fu la royne lie,
   Et Argente sa fille aussi,
   Et tout cil qui erent iki.
   Le maistre partout en looient,
   Lui et son sens forment prisoient.
  